Αντρίγια Ζίβκοβιτς

Ο **Αντρίγια Ζίβκοβιτς** (Andrija Živković, σερβικά: Андрија Живковић, γενν. 11 Ιουλίου 1996) είναι Σέρβος επαγγελματίας ποδοσφαιριστής, ο οποίος αγωνίζεται ως πλάγιος μέσος για τον ΠΑΟΚ. 

Είναι ο νεότερος παίκτης που αγωνίστηκε με την Εθνική Σερβίας, καθώς και ο νεότερος αρχηγός της Παρτιζάν στην ιστορία του συλλόγου. 

Ο Ζίβκοβιτς ήταν καθοριστικό μέλος της Εθνικής Σερβίας U20 που κέρδισε το Παγκόσμιο Κύπελλο U20 του 2015, σημειώνοντας 2 γκολ και δίνοντας 2 ασίστ.

## Σταδιοδρομία σε συλλόγους

### Παρτιζάν
Ο Ζίβκοβιτς εντάχθηκε στην Παρτιζάν τον Σεπτέμβριο του 2009. Ήταν μέλος της πολλά υποσχόμενης γενιάς του συλλόγου, μαζί με τους Ντανίλο Πάντιτς και Νέμανια Ράντονιτς, μεταξύ άλλων. 

#### Σεζόν 2012–13
Ο Ζίβκοβιτς έκανε το ντεμπούτο του για την πρώτη ομάδα σε έναν αγώνα πρωταθλήματος εναντίον της Νόβι Παζάρ στις 28 Απριλίου 2013, αντικαθιστώντας τον Ντάρκο Μπράσανατς μετά από 65 λεπτά, στην ισοπαλία με 0-0. Αυτή ήταν η μοναδική του εμφάνιση τη σεζόν 2012–13, καθώς ο σύλλογος κέρδισε τον έκτο συνεχόμενο τίτλο του πρωταθλήματος. 

#### Σεζόν 2013–14
Μετά από μία μακρά διαπραγμάτευση, ο Ζίβκοβιτς υπέγραψε το πρώτο επαγγελματικό του συμβόλαιο με την Παρτιζάν στις 23 Αυγούστου 2013, που αφορούσε μία τριετής συμφωνία. Σημείωσε το πρώτο του γκολ για τον σύλλογο δύο μέρες αργότερα, αφού μπήκε ως αλλαγή στην εντός έδρας νίκη με 5-1 επί της Ραντνίτσκι Κραγκούγιεβατς. Στη συνέχεια, ο Ζίβκοβιτς σημείωσε από ένα γκολ στα επόμενα τρία παιχνίδια πρωταθλήματος, στην εντός έδρας νίκη με 3-1 επί της Ραντ, στην εκτός έδρας νίκη με 2-1 επί της Σλομπόντα Ούζιτσε, καθώς στην εντός έδρας νίκη με 2-0 επί της ΟΦΚ Βελιγραδίου. 

Στις 4 Μαρτίου 2014, ο Ζίβκοβιτς έγινε ο νεότερος αρχηγός της Παρτιζάν όλων των εποχών, σε ηλικία 17 ετών, 7 μηνών και 18 ημερών. Την τιμή αυτή κατείχε προηγουμένως ο Νίκολα Νίνκοβιτς, ο οποίος υπήρξε αρχηγός της ομάδας σε ηλικία 17 ετών, 10 μηνών και 12 ημερών. Στην πρώτη πλήρη σεζόν του, ο Ζίβκοβιτς έκανε συνολικά 25 εμφανίσεις σε όλες τις διοργανώσεις, όπου σημείωσε πέντε γκολ. 

#### Σεζόν 2014–15
Στην τρίτη σεζόν του, ο Ζίβκοβιτς έπαιζε τακτικά από την αρχή της σεζόν, παρά το γεγονός ότι δεν κατάφερε να σκοράρει σε καμία διοργάνωση. Εμφανίστηκε επίσης σε πέντε αγώνες της φάσης των ομίλων του Γιουρόπα Λιγκ. Αφού δεν μπόρεσε να σκοράρει για αρκετούς μήνες, σημείωσε το πρώτο του γκολ στη σεζόν στην εντός έδρας νίκη με 5-1 επί της Μπόρατς Τσάτσακ στις 7 Δεκεμβρίου 2014. Ανέβασε τον αριθμό των γκολ του μετά το χειμερινό διάλειμμα, σημειώνοντας τέσσερα ακόμη γκολ στο πρωτάθλημα, συμπεριλαμβανομένων δύο γκολ στην εκτός έδρας νίκη με 3-1 επί της ΟΦΚ Βελιγραδίου στις 13 Απριλίου 2015. Συνολικά, ο Ζίβκοβιτς έκανε 40 εμφανίσεις σε όλες τις διοργανώσεις και σημείωσε επτά γκολ, καθώς ο σύλλογος κέρδισε τον τίτλο του πρωταθλήματος. 

#### Σεζόν 2015–16
Έχοντας χάσει την πλειονότητα του προγράμματος προετοιμασίας της ομάδας λόγω της εθνικής ομάδας, ο Ζίβκοβιτς έκανε την πρώτη του εμφάνιση στη σεζόν στη νίκη με 1-0 επί της Ντίλα Γκόρι στο πρώτο σκέλος του δεύτερου προκριματικού γύρου του Τσάμπιονς Λιγκ στις 14 Ιουλίου 2015. Μπήκε στο γήπεδο ως αλλαγή στο 60ο λεπτό, καταφέρνοντας να κερδίσει ένα ελεύθερο λάκτισμα στο 81ο λεπτό, το οποίο τελικά θα είχε ως αποτέλεσμα το γκολ της νίκης του αγώνα. Στις 17 Ιουλίου 2014, ο Ζίβκοβιτς σημείωσε ένα γκολ στον εναρκτήριο αγώνα του πρωταθλήματος εναντίον της Μέταλατς Γκόρνι Μιλανόβατς, καθώς το παιχνίδι έληξε με 4-0. Στη συνέχεια, σημείωσε το πρώτο του γκολ για το σύλλογο σε διοργάνωση της ΟΥΕΦΑ, σκοράροντας στην εντός έδρας νίκη με 4-2 επί της Στεάουα Βουκουρεστίου στις 5 Αυγούστου 2015. Παρείχε επίσης μία ασίστ στον αγώνα και βοήθησε την Παρτιζάν να φτάσει στα πλέι-οφ του Τσάμπιονς Λιγκ. 

Στις 17 Σεπτεμβρίου, ο Ζίβκοβιτς σημείωσε ένα γκολ και παρείχε μία ασίστ στην εντός έδρας νίκη με 3-2 επί της Άλκμααρ στον εναρκτήριο γύρο της φάσης των ομίλων του Γιουρόπα Λιγκ. Στη συνέχεια σημείωσε δύο γκολ στην εκτός έδρας νίκη με 3-1 επί της Άουγκσμπουργκ την 1η Οκτωβρίου. Στον πέμπτο γύρο της φάσης των ομίλων, ο Ζίβκοβιτς συνέχισε να σκοράρει, σημειώνοντας το νικητήριο γκολ στην εκτός έδρας νίκη με 2-1 επί της Άλκμααρ στις 26 Νοεμβρίου. 

Στις 4 Φεβρουαρίου 2016, ο Ζίβκοβιτς τιμωρήθηκε με αποκλεισμό από την πρώτη ομάδα επειδή αρνήθηκε να παρατείνει το συμβόλαιο του με τον σύλλογο. 

### Μπενφίκα
Στις 5 Ιουλίου 2016, ο Ζίβκοβιτς υπέγραψε πενταετές συμβόλαιο με την πρωταθλήτρια Πορτογαλίας, Μπενφίκα. Υπέγραψε με ελεύθερη μεταγραφή μετά τη λήξη του συμβολαίου του με την Παρτιζάν. Του δόθηκε το νούμερο 17. Στις 2 Οκτωβρίου έκανε το ντεμπούτο του για τη Μπενφίκα, μπαίνοντας στο 84ο λεπτό στη θέση του Γκονσάλο Γκέδες. Έκανε το ντεμπούτο του στο Τσάμπιονς Λιγκ πέντε μήνες αργότερα, στην εκτός έδρας ήττα με 4-0 εναντίον της Μπορούσια Ντόρτμουντ. Τελείωσε τη σεζόν κερδίζοντας τον τίτλο του πρωταθλήματος με τη Μπενφίκα, χωρίς να έχει σημειώσει γκολ σε 15 εμφανίσεις στο πρωτάθλημα. Συνολικά, εμφανίστηκε σε 24 αγώνες και σημείωσε ένα γκολ στο Κύπελλο Πορτογαλίας. 

Ο Ζίβκοβιτς έπαιξε τον πρώτο του αγώνα με τη Μπενφίκα τη σεζόν 2017-18 εναντίον της Ρίο Άβε. Στην Μπενφίκα έμεινε μέχρι και το καλοκαίρι του 2020. Στο τελευταίο διάστημα, η σχέση του με την ομάδα δεν ήταν καλή. 

### ΠΑΟΚ
Στις 8 Σεπτεμβρίου 2020, ο ΠΑΟΚ ανακοίνωσε την υπογραφή του Ζίβκοβιτς με ελεύθερη μεταγραφή. Είχε προηγουμένως αποδεσμευτεί από τη Μπενφίκα και ο ΠΑΟΚ τον υπέγραψε με διετές συμβόλαιο. Στον πρώτο επίσημο αγώνα με τον ΠΑΟΚ σημείωσε γκολ εναντίον της προηγούμενης ομάδας του, Μπενφίκα, που είχε ως αποτέλεσμα τον αποκλεισμό της από τα πλέι-οφ του Τσάμπιονς Λιγκ. Για το υπόλοιπο της χρονιάς, αποτέλεσε τον βασικό παίκτη για τα άκρα της επίθεσης και αγωνίστηκε συνολικά σε 48 αγώνες σε όλες τις διοργανώσεις πετυχαίνοντας 14 γκολ και δίνοντας 8 ασίστ. Στον φινάλε της σεζόν, κέρδισε το Κύπελλο Ελλάδας. Στον τελικό, ο ΠΑΟΚ ήρθε αντιμέτωπος με τον ΟΣΦΠ και επικράτησε με σκορ 2-1. Ο ίδιος, αγωνίστηκε σε όλο τον αγώνα, ενώ ήταν αυτός που έδωσε την ασίστ για το δεύτερο και νικητήριο γκολ της ομάδας του. 

Για τις επόμενες σεζόν, συνέχισε να αποτελεί έναν από τους σημαντικότερους παίκτες της ομάδας, ενώ το φθινόπωρο του 2023, ανανέωσε το συμβόλαιό του με τον ΠΑΟΚ, μέχρι και το 2027. 

Στις 15 Μαΐου του 2024, ο Ζίβκοβιτς σκόραρε δύο σημαντικά γκολ απέναντι στον Παναθηναϊκό, στην νίκη της ομάδας του με 4-1 για την 9η αγωνιστική των πλέι οφ. Στις 19 Μαΐου, η ομάδα του στέφθηκε πρωταθλήτρια Ελλάδος, με τον ίδιο, στον τελευταίο αγώνα της χρονιάς, να δίνει την ασίστ στον Μπράντον Τόμας, ο οποίος άνοιξε το σκορ απέναντι στον Άρη. Ο αγώνας τελείωσε με σκορ 2-1 υπέρ του ΠΑΟΚ. 

## Εθνική ομάδα
Ο Ζίβκοβιτς ήταν βασικό μέλος της Εθνικής Σερβίας U17 σε δύο κύκλους αγώνων  των προκριματικών για το Ευρωπαϊκό Πρωτάθλημα U17, αλλά απέτυχε να την βοηθήσει να φτάσει στο τελικό τουρνουά και στις δύο περιπτώσεις. 

Στη συνέχεια, ο Ζίβκοβιτς συμμετείχε στο Ευρωπαϊκό Πρωτάθλημα U19 του 2014. Εμφανίστηκε στα δύο πρώτα παιχνίδια της διοργάνωσης, πριν φύγει από την ομάδα μετά την απόφαση του συλλόγου του. Τελικά, η Σερβία αποκλείστηκε από την Πορτογαλία στη διαδικασία των πέναλτι στο ημιτελικό της διοργάνωσης. 

Ομοίως, ο Ζίβκοβιτς επελέγη για να εκπροσωπήσει τη χώρα του στο Παγκόσμιο Κύπελλο U20 του 2015. Έπαιξε και στα επτά παιχνίδια της ομάδας του, ενώ κέρδισε το χρυσό μετάλλιο. Επιπλέον, ο Ζίβκοβιτς κατάφερε να σκοράρει σε δύο περιπτώσεις, συμπεριλαμβανομένου ενός άμεσου ελεύθερου λακτίσματος εναντίον του Μεξικού, που τελικά ψηφίστηκε ως το καλύτερο γκολ της διοργάνωσης. 

### Εθνική ανδρών
Ο Ζίβκοβιτς έλαβε την πρώτη πρόσκληση για την Εθνική Σερβίας ανδρών από τον προπονητή Σίνισα Μιχάιλοβιτς, μετά τις επιδόσεις του σε συλλογικό επίπεδο. Στις 11 Οκτωβρίου 2013, ο Ζίβκοβιτς έγινε ο νεότερος παίκτης που έκανε το ντεμπούτο του για τη Σερβία, σε ηλικία 17 ετών, αφού μπήκε ως αλλαγή στη θέση του Ζόραν Τόσιτς στην εντός έδρας νίκη με 2-0 επί της Ιαπωνίας. 

Τον Ιούνιο του 2018, ο Ζίβκοβιτς συμπεριλήφθηκε στην τελική 23άδα για το Παγκόσμιο Κύπελλο του 2018, όπου εμφανίστηκε σε αγώνα εναντίον της Βραζιλίας.
## Διακρίσεις

### Συλλογικές
**Παρτιζάν**  

* Σούπερ Λίγκα Σερβίας: 2012-13, 2014–15 
* Κύπελλο Σερβίας: 2015–16 

**Μπενφίκα**  

* Πριμέιρα Λίγα: 2016–17, 2018–19 
* Κύπελλο Πορτογαλίας: 2016-17 

**ΠΑΟΚ**

* Πρωτάθλημα Ελλάδος: 2023-24
* Κύπελλο Ελλάδος: 2020-21

### Διεθνής
**Σερβία**  

* Παγκόσμιο Κύπελλο U20: 2015 

### Ατομικές

* Αθλητής της Χρονιάς της Νις (2015)

## Στατιστικά (σε όλες τις διοργανώσεις)

### ''Μέχρι 6 Ιανουαρίου 2026''

## Προσωπική ζωή
Με την Ελληνίδα σύζυγο του, Ελισάβετ Οικονόμου-Ζίβκοβιτς, με την οποία είναι παντρεμένος από το 2024 έχει αποκτήσει έναν γιο, τον Αλεξέι (γενν. 14 Αυγούστου 2024) και μια κόρη (γενν. 6 Οκτωβρίου 2025).

## Παραπομπές


## Εξωτερικοί σύνδεσμοι
* Επίσημη σελίδα της εθνικής ομάδας της Σερβίας 
*     
* Προφίλ στο Transfermarkt.com 

Κατηγορία:Σέρβοι ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Σερβίας Κ16
Κατηγορία:Ποδοσφαιριστές Εθνικής Σερβίας Κ17
Κατηγορία:Ποδοσφαιριστές Εθνικής Σερβίας Κ19
Κατηγορία:Ποδοσφαιριστές Εθνικής Σερβίας Κ20
Κατηγορία:Ποδοσφαιριστές Εθνικής Σερβίας Κ21
Κατηγορία:Ποδοσφαιριστές Εθνικής Σερβίας
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Ποδοσφαιριστές Παρτιζάν Βελιγραδίου
Κατηγορία:Ποδοσφαιριστές Σουπερλίγκα Σερβίας
Κατηγορία:Ποδοσφαιριστές Μπενφίκα
Κατηγορία:Ποδοσφαιριστές Πριμέιρα Λίγκα
Κατηγορία:Ξένοι ποδοσφαιριστές στην Πορτογαλία
Κατηγορία:Σέρβοι ποδοσφαιριστές στο εξωτερικό
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Ποδοσφαιριστές Ευρωπαϊκού Πρωταθλήματος 2024